钦定古今图书集成/明伦汇编/官常典/第627卷 > 严遵试
## 钦定古今图书集成/明伦汇编/官常典/第627卷 > 严遵试

按《赣州府志》：“遵试，字行之，贺县人。由乡举初令英德，
以考最迁郡丞。聪敏绝人，遇事摘发，吏民不知所出，
称神明。鞫狱推见至隐，常与轻比，不深入。异时巡徼
之卒，借口禁夜诇事，恐喝饕餮，人以为常。自公来，咸
相戒不敢扰村市，至盗贼窃发，则擒制有方，往往得
其交通主名，按捕之。摄府事，居庭皭然若冰水，吏胥”
抱牍堂下，屏息无敢出一语。受取请求，铢两之赇皆
知之。岁大旱，祷于山川，徒步暴日中者弥月，廨以内
不知肉味者亦弥月。东南濒河居民，岁苦板木牙行，
如赴汤火，则为蠲其役。下县，所当罪囚戴盆无以望
天者，则为雪其冤。在任四年，妇孺歌谣盈道路。偶为
妒口所中，以大察归籍。